<classify> WAKATI baadhi ya watu wakiwachukulia waendesha pikipiki za kubeba abiria bodaboda, kuwa watu wasio na mwelekeo, katika nchi za Tanzania na Kenya, wameamua kuchukua mwelekeo mpya na kufanya mapinduzi makubwa, kwa kuanzisha mashirikisho na kuanzisha benki zao.Nchini Tanzania, waendesha bodaboda wameanzisha shirikisho lao, litakalozinduliwa mwezi huu.Pamoja na mambo mengine, shirikisho hilo litaweka mikakati ya kuwapatia wanachama wake bima za afya, kujenga benki na kuweka mfumo maalum wa kukabiliana na uhalifu.Katika hatua za awali, shirikisho hilo litatoa mikopo kwa waendesha pikipiki 1,000, huku likiendelea na mikakati ya kujenga benki yao na kujiwekea akiba, itakayowasaidia kukuza uchumi wao.Mbali na kutoa fursa za kimaendeleo na mikopo kwa wanachama wake, shirikisho hilo pia litaweka utaratibu wa madereva wa bodaboda kuvaa sare maalum, zitakazowatambulisha kila mahali walipo.Pia, pikipiki zao zitafungwa vifaa maalum, vitakavyowezesha kubaini watakaojihusisha na uharifu na kuvunja sheria za barabara. Pia, kutakuwa na kanzidata maalum.Mwenyekiti wa Shirikisho la Waendesha Pikipiki Dar es Salaam linalojumuisha vyama vyote vya waendesha pikipiki, Edward Mwenisongole, akizungumza na HabariLeo Afrika Mashariki alisema baada ya kuwa na changamoto katika kuungana pamoja, Mkuu wa Mkoa wa Dar es Salaam, Paul Makonda, aliwaita na kuwasaidia kuunda shirikisho hilo.Alisema katika uzinduzi wa shirikisho hilo, wataalika viongozi wa vyama vya waendesha pikipiki mikoani ili kuweka mikakati ya kuunda shirikisho la kitaifa, litakalowezesha kusajili wanachama na kuanza mikakati ya kujenga benki.Alisema siku hiyo ya uzinduzi, wanachama 1,000 watapatiwa mikopo ya pikikipi. Alisema wana mikakati ya kuwapatia bima ya afya, wanachama wote na kugawa gawio.Wakati Tanzania wakiweka mikakati hiyo, Chama cha Kuweka na Kukopa cha Waendesha Pikipiki Bodaboda Operators Saccos kilichoundwa miaka minne iliyopita katika Kaunti ya Muranga nchini Kenya, kimebadilisha maisha ya wanachama wake kiuchumi.Chama hicho maarufu kama Kabati Flyover Operators Saccos, kina wanachama 87 na kilipata faida ya Sh milioni 1.1 za Kenya mwaka jana.Alisema chama hicho, kinatoa mikopo nafuu kwa wanachama wake, inayowawezesha kusomesha watoto wao na kusaidia familia, hivyo kupata faida kutokana na riba wanazotozwa wanachama. Mwaka jana walitoa mikopo ya Sh milioni 5.6 za Kenya.Makamu Mwenyekiti wa Saccos hiyo, George Njoroge, alisema pia wamenunua ardhi ya ekari mbili yenye thamani ya Sh milioni 1.2 za nchi hiyo na kuanzisha programu ya kusaidia wanachama wanaoumwa au kufariki.  <topic>: KITAIFA 